‘The House That Jack Built’: Rygterne om Lars von Triers sadisme er stærkt overdrevne / Film
Af Jacob Ludvigsen, 29.11.18 kl. 07:30
’The House That Jack Built’ er visse steder blevet stemplet som ulækker, sadistisk, umoralsk og kvindenedsættende, men synsvinkel er ikke det samme som sympati. Jack er hverken beskrevet som en retfærdighedssøgende hævner eller cool antihelt, og i den første del af filmen er han faktisk en grundlæggende komisk figur (og fra start til slut totalt utroværdig seriemorder, hvilket understreger pointen). Trier beskriver hans indledende kluntede mordseancer med udsøgt timing: I første scene, betitlet ’Incident 1’, bemærker Uma Thurman med spilopper i øjnene, at Jack ligner en seriemorder, og at han skal huske at begrave hende seks fod nede, når han har slået hende ihjel. Efter andet mord vender Jack flere gange tilbage åstedet, fordi hans rengøringsvanvid minder ham om nye steder, hvor han har glemt at fjerne blodstænkene efter sig.
Endelig er der selvfølgelig volden. 300 mennesker forlod gallapremieren i Cannes i maj. Og vi kommer ikke uden om, at filmen inkluderer indtil flere grænseoverskridende billeder både forbundet til mord på børn og afskæring af intime lemmer. Men de grafiske skud er ganske flygtige, og har man stiftet bekendtskab med torture porn-film som ’Saw’, Mads Mikkelsen-serien ’Hannibal’ eller bare set krigsbilleder fra Afghanistan eller Syrien, er ’The House That Jack Built’ ikke overdrevent chokerende. Den excesserer ikke spekulativt i tortur eller blod, men hvis det allerede på papiret lyder afskrækkende, at manden bag ’Antichrist’ har lavet en seriemorderfilm, bør man selvfølgelig holde sig væk.
Anmeldelsen blev først bragt i forbindelse med Cannes-festivalen i maj 2018.
Læs også: Kulturministerens Lars von Trier-tweet er helt igennem håbløst